ทองคำทะลัก1.8แสนล้าน
เดือนมี.ค.นำเข้า6.78หมื่นล้านเม.ย.พุ่งต่อ-ธปท.จับตาใกล้ชิด
7 พ.ค. 2555

เดือนมี.ค.นำเข้า6.78หมื่นล้านเม.ย.พุ่งต่อ-ธปท.จับตาใกล้ชิด
ยอดนำเข้าทองคำเดือน มี.ค.ปีนี้พุ่งกว่า 6 หมื่นล้านบาท เพิ่มขึ้น 235% ส่งผลไตรมาสแรกนำเข้า 1.8 แสนล้านบาท ธปท.ระบุเป็นปัจจัยที่ทำให้ค่าเงินบาทผันผวน สั่งจับตาใกล้ชิด
ธนาคารแห่งประเทศไทย (ธปท.) เปิดเผยว่า ในไตรมาสแรกปี 2555 ความต้องการนำเข้าทองคำของไทยยังอยู่ในระดับสูงอย่างต่อเนื่อง โดยมีการนำเข้าทองคำทั้งสิ้น 1.8 แสนล้านบาท เพิ่มขึ้น 1.65 หมื่นล้านบาท คิดเป็น 16.26% เมื่อเทียบกับระยะเดียวกันปีก่อน 
ขณะที่ตัวเลขการนำเข้าทองคำในช่วงเดือน มี.ค.ที่ผ่านมา ก็มีการนำเข้าทองคำมากถึง 6.78 หมื่นล้านบาท เพิ่มขึ้นจากระยะเดียวกันปีก่อนถึง 4.76 หมื่นล้านบาท หรือ 235% เนื่องจากเป็นช่วงที่ราคาทองคำโลกมีทิศทางทรงตัวและลดลง ทำให้มีความต้องการซื้อทองคำจากนักลงทุนในประเทศเพื่อลงทุนมีมากขึ้น
ทั้งนี้ เมื่อพิจารณาสัดส่วนการนำเข้าทั้งหมด จะพบว่าในขณะนี้สัดส่วนของการนำเข้าทองคำถือเป็นสัดส่วนที่ค่อนข้างมาก โดยในเดือน มี.ค.ที่ผ่านมา ซึ่งตัวเลขการนำเข้าของไทยขยายตัวเพิ่มขึ้นจากระยะเดียวกันของปีก่อน 21.5% หากตัดการนำเข้าทองคำออกไป ตัวเลขการขยายตัวของการส่งออกจะลดต่ำลงเหลือเพียงเพิ่มขึ้น 13.2% เท่านั้น นอกจากนี้ ธปท.ยังคาดว่าในเดือน เม.ย. 2555 จะมีมูลค่าการนำเข้าทองคำของไทยอยู่ในระดับสูงต่อเนื่อง เนื่องจากราคาทองคำในตลาดโลกยังไม่ปรับเพิ่มขึ้นอย่างรวดเร็ว ทำให้ยังมีแรงซื้อสะสมมากกว่าแรงขายเพื่อทำกำไร
ขณะนี้ ธปท.ยังคงจับตาการนำเข้าทองคำที่เพิ่มมากขึ้นอย่างใกล้ชิด โดยเฉพาะในช่วงที่ราคาทองคำในตลาดโลกมีราคาลดลง เนื่องจากตั้งแต่ปี 2554 ที่ผ่านมาคนไทยจำนวนหนึ่งได้หันมาลงทุนทองคำ ทั้งทองรูปพรรณ และทองคำแท่งมากขึ้น ส่งผลให้การนำเข้าทองคำเพิ่มขึ้น และส่งผลต่อการเคลื่อนไหวและความผันผวนของค่าเงินบาท รวมทั้งดุลการค้าและดุลบัญชีเดินสะพัด
ขณะที่ตัวเลขการนำเข้าทองคำของประเทศไทยทั้งปีในปี 2554 ที่ผ่านมา พบว่ามีการนำเข้าทองคำทุกประเภททั้งสิ้น 5.02 แสนล้านบาท เพิ่มขึ้นถึง 2.48 แสนล้านบาท หรือเพิ่มขึ้น 97.52% เมื่อเทียบกับปี 2553 ที่มีมูลค่า 2.54 แสนล้านบาท สะท้อนความต้องการทองคำในประเทศที่สูงขึ้นมาก
บริษัท จีที เวลธ์ แมเนจเมนท์ ประเมินว่าแนวโน้มราคาทองคำจะกลับมาอยู่ในเชิงบวกในไม่ช้านี้ แม้จะยังไม่มีมาตรการผ่อนคลายทางการเงินออกมา เพราะการชะลอตัวลงของเศรษฐกิจยุโรปยังเป็นปัจจัยเสี่ยง การลงทุนทองคำจึงยังเป็นปัจจัยบวก